**POZIV ZA MEDIJE**

HRVATSKA AKADEMIJA ZNANOSTI I UMJETNOSTI

ZNANSTVENO VIJEĆE ZA NAFTNO-PLINSKO GOSPODARSTVO

I ENERGETIKU

organizira i poziva Vas na

**Okrugli stol na temu:**

**Kako postići viši stupanj energetske neovisnosti**

**u strateškom energetskom razvoju RH**

u utorak, 26. veljače 2019. godine u 11 sati

u dvorani knjižnice Hrvatske akademije znanosti i umjetnosti

Strossmayerov trg 14 , Zagreb

**Pozdravna riječ:** akademik Velimir Neidhardt, predsjednik HAZU

**Uvodna riječ:** akademik Mirko Zelić, predsjednik Znanstvenog vijeća HAZU za naftno-plinsko gospodarstvo i energetiku

**Teme:**

* ***Izazovi energetske politike – kako postići rast i konkurentnije gospodarstvo?,*** prof.dr.sc. Igor Dekanić;
* ***Cijene nafte i prirodnog plina*,** dr.sc. Stevo Kolundžić;
* ***Mogućnost obnove zaliha i povećanja pridobivanja ugljikovodika u RH*,** doc. dr. Vladislav Brkić;
* ***Geotermalna energija - potencijal RH,*** mr. sc. Željka Sladović;
* ***Budućnost naftnog biznisa u RH*,** mr. sc. Ivan Medarac;
* ***Stanje i izgledi naftno-plinske energetske djelatnosti u RH*,** mr. sc. Ivica Billege;
* ***Mogući doprinos elektroenergetike postizanju višeg stupnja energetske neovisnosti/sigurnosti u strateškom razvoju RH*,** prof. dr. sc. Željko Tomšić;
* Rasprava

***Sažetak:***

*Temeljni cilj u postizanju višeg stupnja energetske neovisnosti RH, odnosi se na obnovu zaliha ugljikovodika. Važno je naglasiti da je potrošnja primarne energije u RH dvostruko veća, nego što je proizvodnja, a u slijedećih nekoliko godina odnos će biti još nepovoljniji i može doseći energetsku ovisnost o uvoznim energentima i do 90%, budući da su sva naša naftna i neka plinska polja stara preko 40 godina. Zbog toga je ovaj „Okrugli stol“ posvećen načinu postizanja višeg stupnja energetske neovisnosti RH koja se u načelu temelji na vlastitim izvorima energenata svih oblika.*

*Nadalje, važno je naglasiti da 21. stoljeće u globalu obilježava dekarbonizaciju energije. Na početku stoljeća 90 % primarne energije dobivalo se iz fosilnih energenata, a očekivanja su da će se na kraju ovog stoljeća 50 % energetskih potreba u svijetu zadovoljavati iz OIE. Do 2050. godine europska energetska strategija ima kvantificirane energetske ciljeve (u RH je u izradi energetska strategija, podloga „Zelena knjiga“ je završena, s ciljevima do 2035. godine i projekcijama do 2050. godine). Do istog strateškog obzora nafta, a osobito prirodni plin (ali i biometan i vodik), imat će značajne udjele u zadovoljavanju energetskih potreba. Nafta još uvijek ima značaj repera u određivanju cijena energenata a njoj uz bok je i prirodni plin. Prema tome ugljikovodici imaju karakter strateških roba. Sve su to razlozi radi kojih poslovni svijet živo interesira predviđanje cijena nafte, naftnih derivata i prirodnog plina.*

*Temeljni cilj u postizanju višeg stupnja energetske neovisnosti RH, odnosi se na obnovu zaliha ugljikovodika. Opće je poznato da se zalihe ugljikovodika najkvalitetnije mogu obnavljati istraživanjem koje rezultira njihovim otkrićem, razradom i privođenjem proizvodnji. Zalihe se mogu povećavati proširenjem postojećih ležišta, uvođenjem novih metoda i rudarskih radova za povećanje iscrpka nafte i optimizaciju proizvodnje  (sekundarne- IOR i tercijarne metode-EOR). Daljnji pad zaliha i proizvodnje nafte i plina u RH vodio bi postupnom odumiranju naftnog rudarstva u RH koji ima dugu tradiciju. Upravo ove godine obilježava se 70 godina studija naftnog rudarstvu što dodatno potiče struku za intenzivnijim rudarskim aktivnostima na području RH.*

*Slično razmatranje odnosi se i na geotermalnu energiju.*

*Ovdje je posebice obuhvaćeno energetsko stanje u Republici Hrvatskoj, koja u novim okolnostima postaje ozbiljno ovisna o uvozu primarne energije. Poseban naglasak se daje rafineriji u Sisku, nakon najave INE o zatvaranju prerade nafte u njoj.*

*Pored toga, obuhvaćen je mogući doprinos elektroenergetike u postizanju višeg stupnja energetske neovisnosti/sigurnosti u strateškom razvoju RH.*

*Analizirane su objektivne mogućnosti proizvodnje koristeći vodne snage, vjetar, sunce i biomasu, geotermalnu energiju, klasična fosilna goriva te nuklearne elektrane u RH u cilju postizanja optimalnog udjela svakog načina proizvodnje električne energije u RH. Proces prati i potreba za razvojem/promjenom konfiguracije elektroenergetskog sustava da zadovolji potrebe RH uz takvu proizvodnju. Veći udjel OIE nužno traži i povećanje mogućnosti za spremanjem električne energije. To je moguće postići reverzibilnim HE, baterijskim stacionarnim i mobilnim sustavima (elektromobilnost – električni baterijski automobili), kao i upravljanjem potrošnjom u sustavu. Uz to nerazdvojno su povezane i tehnologije poput naprednih (pametnih) i mikro mreža te „Internet of Things – IoT” tehnologija. Njihova primjena može imati povoljan utjecaj na razvoj RH daleko više nego samo postizanje većeg udjela obnovljivih izvora, uglavnom, temeljenih na uvoznoj opremi i ograničenom udjelu domaćeg znanja.*

Srdačno Vas pozdravljamo, zahvaljujemo na suradnji i očekujemo Vaš dolazak.

Ured za odnose s javnošću i medije HAZU

Gordana Poletto Ružić